stanford-oval/wikipedia huggingface dataset:
קריית צאנז (טבריה)
היסטוריה

קריית צאנז בטבריה הוקמה בשנת ה'תשע"ב, ונחנכה באלול ה'תשע"ד, ספטמבר 2014.
את חזון הקריה לחסידים בטבריה הגה בשנת ה'תשל"א האדמו"ר הקודם ה"שפע חיים" מצאנז רבי יקותיאל יהודה הלברשטאם, ובשנת ה'תשע"ד יישם בנו האדמו"ר מצאנז הנוכחי רבי צבי אלימלך הלברשטאם את חזון אביו.
השיכון, עם עתודה לכ-500 יחידות דיור ונכון ל-2017 מתגוררים בו כ-200 משפחות בבניינים שנבנו על ידי רם נדל"ן, שוכן בשיכון ד' בטבריה עילית בין הרחובות שז"ר ודוד אלעזר. את הדירות הראשונות במקום רכשה קבוצת חסידי קרלין, ואחריהם הגיעו למקום חסידי צאנז. הרחובות קרויים על שמות מנהיגי החצר: רחוב "דברי חיים" על שם רבי חיים הלברשטאם מצאנז, ורחוב "שפע חיים" על שם האדמו"ר מצאנז. בשיכון מתגוררות גם כחמישים משפחות מחסידות קרלין-סטולין ואף משפחות המקורבות ליהדות החסידית, אך חסרות שיוך ברור לחסידות זו או אחרת. ברחובות הסמוכים לקריה נקנו עוד מאות דירות על ידי משפחות מחסידות צאנז, קרלין ומחסידויות אחרות. אזורים אלו נקראים "מתחרדים" בפי תושבי השכונה.
כדיין הקהילה מאז הקמתה מכהן הרב זאב וקסברגר, תלמיד של רבי שמואל הלוי ואזנר. בשנת תשפ"א מונה הרב אברהם הלברשטאם, בנו השלישי של האדמו"ר מצאנז, לכהן כרב הקהילה.
הערות שוליים

↑  יעקב מלמד, ‏מינוי חדש בחסידות: האדמו"ר מצאנז מינה את בנו לשמש כרבה של החסידות בטבריה, באתר JDN‏
קבר אסקיה

מתחם הקבר
לפי האמונה נחשב קבר אסקיה (צרפתית Tombeau des Askia) בעיר גאו שבמזרח מאלי לקברו של אסקיה מחמד הראשון, קיסר אימפריית סונגהאי הראשון. הקבר נבנה במאה ה-15 וכולל את פירמידת הקבר, שני מסגדים, בית קברות מוסלמי ואת החצר ההיקפית. הקבר הוכרז כאתר מורשת עולמית בשנת 2004, ולבקשת ממשלת מאלי נכלל ברשימת האתרים בסיכון בשנת 2012 בשל המאבק המזוין בצפון המדינה.
היסטוריה

העיר גאו שוכנת על גדות נהר ניז'ר ונחשבת לאחת הערים העתיקות באפריקה שמדרום לסהרה. העיר נוסדה ככל הנראה במאה ה-7 ונזכרה במקורות ערביים במאה ה-11 בשם קאו קאו. בשנת 1138 הייתה גאו לבירת סונגהאי, ואסקיה מחמד הראשון ייסד בה שושלת קיסרית ב-1492. מחמד הראשון המשיך בהרחבת גבולות הקיסרות, מלאכה בה החל דודו ושליט המדינה לפניו, ואלה הגיעו עד לאוקיינוס האטלנטי במערב ועד להרי אייר במזרח. עושרה של הקיסרות התבסס על שליטתה במסחר בזהב ובמלח שהתנהל לאורך דרכי המסחר בסהרה שמצפון לה ובדרכים המובילות ליערות הטרופיים מדרום.
לפי המסורת חזה מחמד הראשון בפירמידות במצרים בדרכו למכה והדבר הביאו להקים לעצמו קבר בצורת פירמידה. מאידך, יכול גם שמבנה הקבר הושפע מהסגנון המקומי של תילי קבורה שלו עקבות כבר באלף הראשון לפנה"ס, או מסגנון הבנייה שרווח בדרומה של אלג'יריה של ימינו. מחמד הראשון מת ב-1529 ורבים מאמינים כי לא נקבר במבנה הקבר ואף לא בתחומי העיר גאו. קיסרות סונגהאי הגיעה לשיאה במאה ה-16 והחלה שוקעת בהדרגה בשל מאבקים פנימיים ועליית חשיבותן של דרכי המסחר הימיות. באמצע המאה ה-19 נותרו בגאו ביו 300 ל-400 בתים בלבד, וקבר אסקיה היה למבנה המונומנטלי היחיד שהעיד על זוהר עברה.
מבנה האתר

מתחם הקבר שוכן בצפונה של העיר גאו ומשתרע על שטח של 42.5 דונם. המסגד ופירמידת הקבר מוקפים בחומה וסביבה שטח פתוח גדול המוקף בחומה נוספת:
הקבר בצורת פירמידה נישא לגובה של 17 מטר ועשוי מלבני בוץ ומכוסה בטיח בוץ. בבסיסו אורכו 17 מטר ורוחבו 15 מטר, ומוטות עץ בולטים ממנו בכל עבריו. בצידו המזרחי גרם מדרגות המתפתל לאורך החזית ומוביל לשיאו של המבנה.
באתר שני מסגדים - המסגד המזרחי כולל אולם תפילה לגברים בגודל של 50 על 15 מטר. גגו עשוי מקורות עץ ומכוסה בבוץ, והוא נתמך ב-69 עמודים מרובעים הערוכים בארבע שורות. במרכז הקיר המזרחי ניצב מחראב מערב אפריקני אופייני שלו שתי גומחות. המסגד הורחב בשלוש הזדמנויות במהלך המחצית השנייה של המאה ה-20. בצידו המערבי של המתחם מסגד דומה לנשים אך בממדים קטנים יותר.
בית הקברות שוכן מחוץ לחומה הפנימית ובו אסטלות אבן רבות הנושאות כיתובים. בית הקברות המשיך והיה בשימוש עד שנות ה-80 של המאה ה-20.
הרחבה שמחוץ לחומה הפנימית משתרעת על שטח של 10 דונם ומשמשת לתפילות המוניות בעת פסטיבל טאבאסקי, חתונות ואירועים אחרים.
קולד מאונטן (ספר)

| --- | --- |

כריכת הספר
 מידע כללי
 מאת:  צ'ארלס פרייזר
 שפת המקור:  אנגלית
 סוגה:  רומן
 נושא:  מלחמת האזרחים האמריקנית 
 מקום התרחשות:  הרי האפלצ'ים 
 הוצאה
 הוצאה:  Grove Atlantic, Atlantic Monthly Press 
 תאריך הוצאה:  1997
 מספר עמודים:  467
 הוצאה בעברית
 הוצאה:  עם-עובד
 תאריך:  1999
 תרגום:  ליה נירגד
 קישורים חיצוניים
 הספרייה הלאומית:  002365728, 001834325
 
קולד מאונטן (באנגלית: Cold Mountain), רומן הביכורים של הסופר האמריקאי צ'ארלס פרייזר שיצא לאור ב-1997. ב-2003 עובד הרומן לסרט קולנוע באותו שם על ידי הבמאי אנתוני מינגלה בכיכובם של ג'וד לאו וניקול קידמן.
אינמאן, חייל בצבא הקונפדרציה בשלהי מלחמת האזרחים האמריקנית, בורח מבית החולים בו הוא שוכב פצוע, ומנסה להגיע אל ביתו בקולד מאונטן ואל אהובתו אדה המחכה לו. במהלך המסע הוא פוגש דמויות שונות, חיילים משני הצבאות, עבדים, עריקים ולוכדי עריקים.
סיפורה של אדה מסופר במקביל לתיאור מסעו של אינמאן. אדה מונרו הגיעה לעיירה קולד מאונטן עם אביה הכומר מהעיר, היא רגילה למותרות ולחיי בטלה. כאשר מת אביה היא נשארת בחווה לבדה ללא מקור מחיה, ונאלצת לדאוג לעצמה. לעזרתה באה רובי, אישה צעירה ועצמאית, אשר עוזרת לאדה לשקם את החווה ומלמדת אותה לשרוד באמצעות עבודה בשדה וטיפול בחיות המשק.
הספר תורגם לעברית בשם "בחזרה אל קולד מאונטן" על ידי ליה נירגד והופיע בסדרת ספריה לעם של הוצאת עם-עובד ב-1999.
תקציר עלילה

הרומן נפתח בבית חולים צבאי של צבא הקונפדרציה קרוב לראלי בקרוליינה הצפונית, שם מחלים אינמאן מפצעיו שנפצע במהלך קרב במלחמת האזרחים האמריקאית. אינמאן עייף מלהילחם עבור מטרה שאינה שלו, בעקבות עצה שקיבל מרוכל עיוור ומות החייל ששכב במיטה לידו, הוא מחליט לצאת לילה אחד מבית החולים ולחזור לביתו ב'קולד מאונטן'.
בעיירה 'קולד מאונטן' אחרי מות אביה אדה נשארת לבדה בחווה בלאק קוב, ובהיותה עירונית חסרת כישורים חקלאיים, היא מזניחה את הטיפול בחווה. בואה של רובי, אשה צעירה חסרת בית אך רבת תושייה, מציל את אדה ממחסור. שתיהן מנקות את המקום ומחזירות את החווה לפעילות תקינה. רובי מלמדת את אדה איך לשרוד בזמנים קשים אלה.
אינמאן מגלה שאנשי משמר העורף לוכדים עריקים מצבא הקונפדרציה. הוא פוגש מטיף בשם ויזי, שמנסה להרוג את אהובתו ההרה. אינמאן מניא אותו מלעשות זאת, מאוחר יותר ויזי מצטרף אליו במסעו. הם מבתרים לחלקים פרה מתה, ונופלים לתוך מלכודת. בעל הפרה, ג'וניור, מסגיר אותך למשמר העורף. הם צועדים במשך ימים כשידיהם כבולות יחד עם אסירים נוספים, לבסוף אנשי המשמר מחליטים להוציא אותם להורג, כי הם "בעייתיים מדי". ויזי צעד קדימה כדי לעצור אותם אך הוא נורה ונהרג. אינמאן ניצל כי הכדור שפגע בו עבר קודם דרך כתפו של ויזי והשומרים חשבו אותו למת. הם חופרים קבר אחים רדוד ואינמאן מחלץ את עצמו מתוכו, כשהוא נעזר בחזיר בר שהגיעו מהיער. אינמאן אינו יכול לכרות קבר עבור ויזי והוא רק הופך אותו כשפניו כלפי מטה. אחר כך הוא ממשיך בדרכו.
מסעו של אינמאן מלא תלאות. הוא עומד בפני רעב ובפני שוד מזוין בבית מרזח כפרי, על אף שהוא נושא איתו רובה מסוג לה-מאט. לעיתים אזרחים שאינם מתעניינים במלחמה עוזרים לו ונותנים לו מחסה. הוא מצליח ברוב תושייה להחזיר לאישה צעירה חזיר, מקור המזון היחיד שלה לחורף, שלקחו ממנה חיילי האיחוד. אישה זקנה שמגדלת עיזים מטפלת בפצעיו ונותנת לו משחת מרפא.
אביה של רובי, סטוברוד, נתפס כשהוא מנסה לגנוב תירס מהחווה של אדה. רובי מגלה שאביה התעלל בה והזניח אותה כשהייתה ילדה קטנה. גם הוא ערק מצבא הקונפדרציה. רובי נגד רצונה נותנת לו מזון. זמן מה אחר כך הוא חוזר עם בחור רפה שכל בשם פאנגל. השניים מבדרים את החבורה בנגינה בכינור ובבאנג'ו. משמר העורף בראשות טיג הסאדיסט מצליחים בסופו של דבר לאתר את העריקים ויורים בהם. חבר שלישי, המכונה ג'ורג'יה, מצליח להימלט ומודיע לאדה ולרובי על מות סטוברוד. שתי הנשים רוכבות למקום שבו הוא מוטל, הן מוצאות את סטובורד פצוע קשה אבל עדיין בחיים. אדה ורובי מביאות אותו למחנה שבו יוכל להחלים.
כשאינמאן מגיע לבלאק קוב ולא מוצא שם את אדה, הוא יוצא בעקבותיה אל ההרים. עד מהרה הוא נתקל באדה כשהיא צדה תרנגולי הודו. שניהם השתנו במראם ובהתנהגותם בשנים שחלפו באופן משמעותי כל כך, שעובר זמן מה עד שהם מזהים זה את זה. אינמאן מצטרף למחנה שלהם. רובי מודאגת מכך שאחרי שאדה תתחתן, היא לא תרצה שתישאר איתה. אך אדה מבטיחה לרובי שהיא זקוקה לה כידידה ותרצה להיעזר בה גם בעתיד. רובי נותנת לזוג את ברכתה. אדה ואינמאן מתעלסים, והם מתחילים לדמיין לעצמם את חייהם המשותפים בבלאק קוב, ומתכננים תוכניות לעתיד.
בדרכם לחווה, מגלים אותם אנשי משמר העורף. מתנהל קרב יריות ואינמאן מצליח להרוג את כל אנשי המשמר פרט לבחור בן 17, ברץ' בן חסותו המרושע של טיג. לבסוף אינמאן מצליח לתפוס את הנער, אך נמנע מלהרוג אותו בדם קר. אינמאן אינו מצליח לשכנע את ברץ' להניח את נשקו, והנער יורה באינמאן והורג אותו.
אדה יולדת את בתו של אינמאן ומגדלת אותה בבלאק קוב. היא מתגוררת במקום עם רובי וסטוברוד. רובי התחתנה עם הבחור מג'ורג'יה ולזוג נולדו שלושה ילדים.
פרסים

הספר 'קולד מאונטן' זכה בפרסים הבאים:
National Book Award
W.D. Weatherford Award בשנת 1997
Boeke Prize בשנת 1998
עיבודים

ב-2003 עובד הרומן לסרט קולנוע באותו שם. בתפקידים הראשיים בסרט מופיעים ג'וד לאו בתפקיד אינמאן, ניקול קידמן בתפקיד אדה מונרו ורנה זלווגר בתפקיד רובי. בתפקידי משנה משתתפים בסרט ברנדן גליסון, דונלד סאת'רלנד, נטלי פורטמן, ג'ובאני ריביסי ופיליפ סימור הופמן. הסרט היה מועמד לשבעה פרסי אוסקר כולל פרס השחקן הטוב ביותר לג'וד לאו. רנה זלוויגר זכתה בפרס שחקנית המשנה הטובה ביותר על תפקידה בסרט.
הרומן עובד לאופרה בשם "קולד מאונטן" (אנ') שתעלה בקיץ 2015 באופרה של סנטה פה בשיתוף האופרה של פילדלפיה והאופרה של מינסוטה. המלחינה של האופרה היא ג'ניפר היגדון (אנ') ואת הליברית כתב ג'ין שיר (אנ').
קבוע דיסוציאציה של חומצה

בכימיה, קבוע דיסוציאציה של חומצה (ידוע גם כקבוע חומציות או קבוע יינון חומצה; מסומן בתור  Ka) הוא מדד כמותי לחוזק של חומצה בתמיסה. זהו קבוע שיווי המשקל לתגובה הכימית:
{\ce {HA <=> A- + H+}}
המכונה דיסוציאציה בהקשר של תגובות חומצה-בסיס. הצורון הכימי  {\ce {HA}} הוא חומצה שמתפרקת ל- {\ce {A-}}, הבסיס המצומד של החומצה, ויון המימן,  {\ce {H+}}. אנו אומרים שהמערכת נמצאת בשיווי משקל כאשר ריכוזי רכיביה לא ישתנו עם הזמן, מכיוון שגם התגובה קדימה וגם אחורה מתרחשות באותו קצב.
קבוע הדיסוציאציה מוגדר בתור:
 K_{\text{a}}=\mathrm {\frac {[A^{-}][H^{+}]}{[HA]}} , או
 \mathrm {p} K_{{\ce {a}}}=-\log _{10}K_{\text{a}}=\log _{10}{\frac {{\ce {[HA]}}}{[{\ce {A^-}}][{\ce {H+}}]}}
כאשר כמויות בסוגריים מרובעים מייצגות את ריכוזי הצורונים בשיווי משקל. כדוגמה פשוטה עבור חומצה חלשה עם Ka = 10-5, האקספוננט, log Ka, הוא 5-, משמע pKa = 5. עבור חומצה אצטית עם Ka = 1.8 x 10-5, ערך ה-pKa קרוב ל-5. Ka גבוה יותר מתאים לחומצה חזקה יותר שמתפרקת יותר בשיווי משקל. עבור הסולם הלוגריתמי הנוח יותר, pKa נמוך יותר פירושו חומצה חזקה יותר.
הגדרות

על פי ההגדרה המולקולרית המקורית של ארניוס, חומצה היא חומר שמתפרק בתמיסה מימית ומשחרר את יון המימן  {\ce {H+}} (פרוטון):
{\ce {HA <=> A- + H+}}
קבוע שיווי המשקל לתגובת הדיסוציאציה הזו ידוע בתור קבוע דיסוציאציה. הפרוטון המשוחרר מתחבר עם מולקולת מים כדי לתת יון הידרוניום, ולכן ארניוס הציע מאוחר יותר שיש לכתוב את הדיסוציאציה כתגובת חומצה-בסיס:
{\ce {HA + H2O <=> A- + H3O+}}
ברונסטד ולאורי הכלילו זאת בהמשך לתגובה המבוססת על מסירה וקבלת פרוטונים, באמצעות חומצה HA ובסיס B:
{\ce {HA + B <=> A- + HB+}}
החומצה תורמת פרוטון והופכת לבסיס מצומד; הפרוטון נתרם לבסיס, ויוצר חומצה מצומדת. עבור תמיסות מימיות של חומצה HA, הבסיס הוא מים; הבסיס המצומד הוא  {\ce {A-}} והחומצה המצומדת היא יון ההידרוניום. הגדרת ברונסטד-לאורי חלה על ממיסים אחרים, כגון דימתיל סולפוקסיד. הממס S פועל כבסיס, מקבל פרוטון ויוצר את החומצה המצומדת  {\ce {SH+}}.
{\ce {HA + S <=> A- + SH+}}
בכימיה של תמיסות מקובל להשתמש ב- {\ce {H+}} כקיצור של יון המימן המומס, ללא קשר לממס. בתמיסה מימית  {\ce {H+}} מציין יון הידרוניום מומס ולא פרוטון.
ייעוד חומצה או בסיס כ"מצומד" תלוי בהקשר. החומצה המצומדת  {\ce {BH+}} של הבסיס  {\ce {B}} מתפרקת לפי
{\ce {BH+ + OH- <=> B + H2O}}
שהיא היפוך של תגובת שיווי המשקל
{\ce {H2O + B <=> OH- + BH+}}
יון הידרוקסיד  {\ce {OH-}}, בסיס ידוע, פועל כאן כבסיס המצומד של המים החומציים. חומצות ובסיסים נחשבים לפיכך כתורמים ומקבלים של פרוטונים בהתאמה.
הגדרה רחבה יותר של פירוק חומצה כוללת הידרוליזה, שבה פרוטונים מיוצרים על ידי פיצול מולקולות מים. לדוגמה, חומצה בורית ( {\ce {B(OH)3}}) מייצרת  {\ce {H3O+}} כאילו הייתה תורמת פרוטונים, אבל זה אושר על ידי ספקטרוסקופיית ראמאן (אנ') שזה נובע משיווי משקל של תגובת ההידרוליזה:
{\ce {B(OH)3 + 2H2O <=> B(OH)4- + H3O+}}
בדומה לכך, הידרוליזה של יוני מתכת גורמת ליונים כגון  {\ce {[Al(H2O)6]^3+}} להתנהג כחומצות חלשות:
{\ce {[Al(H2O)6]^3+ + H2O <=> [Al(H2O)5(OH)]^2+ + H3O+}}
לפי ההגדרה המקורית של לואיס, חומצה היא חומר המקבל זוג אלקטרונים ליצירת קשרים קואורדינטיביים.
ביאורים

↑  יון המימן אינו קיים ככזה בתמיסה. הוא משתלב עם מולקולת ממס; כאשר הממס הוא מים נוצר יון הידרוניום בתגובה של השניים. תגובה זו היא כמותית ולכן ניתן להתעלם ממנה בהקשר של שיווי משקל כימי.
הערות שוליים

↑  Kenneth W. Whitten, General chemistry with qualitative analysis, Saunders College Pub., 1992, ISBN 978-0-03-075156-1
↑  John William Hill, Ralph H. Petrucci, General chemistry : an integrated approach, Upper Saddle River, N.J. : Prentice Hall, 2002, ISBN 978-0-13-033445-9
↑  
Headrick, J.M.; Diken, E.G.; Walters, R. S.; Hammer, N. I.; Christie, R.A.; Cui, J.; Myshakin, E.M.; Duncan, M.A.; Johnson, M.A.; Jordan, K.D. (2005). "Spectral Signatures of Hydrated Proton Vibrations in Water Clusters". Science. 308 (5729): 1765–69. Bibcode:2005Sci...308.1765H. doi:10.1126/science.1113094. PMID 15961665. S2CID 40852810.
↑  
Smiechowski, M.; Stangret, J. (2006). "Proton hydration in aqueous solution: Fourier transform infrared studies of HDO spectra". J. Chem. Phys. 125 (20): 204508–204522. Bibcode:2006JChPh.125t4508S. doi:10.1063/1.2374891. PMID 17144716.
↑  Wayback Machine, web.archive.org, ‏2008-10-06
↑  William L. Jolly, Modern inorganic chemistry, New York : McGraw-Hill, 1984, ISBN 978-0-07-032760-3
חומצה אצטית היא חומצה חלשה, אשר תורמת פרוטון (הידרון) למים בתגובת שיווי משקל כדי ליצור את יון האצטט ואת יון ההידרוניום.  חמצן   פחמן   מימן   פרוטון (הידרון)
קיילב רודני

קיילב רודני (באנגלית: Caleb Rodney;‏ 29 באפריל 1767 –  29 באפריל 1840) היה פוליטיקאי אמריקאי מדלאוור, איש המפלגה הפדרליסטית, שכיהן כחבר האספה הכללית של דלאוור ומתוקף תפקידו כיושב ראש הסנאט של דלאוור, כיהן כמושל דלאוור ה-23 מאפריל 1822 ועד ינואר 1823.
ראשית חייו

קיילב רודני נולד בעיר לואס שבמושבת דלאוור, כבנם של ג'ון ורות האן רודני. אחיו דניאל רודני היה גם הוא מושל דלאוור, והם היו קרובי משפחה רחוקים של נשיא דלאוור לשעבר סיזר רודני. הוא נשא לאישה את אליזבת וסט, ולשניים נולדו חמישה ילדים. רודני ניהל חנות בלואס.
קריירה פוליטית

בשנים 1802–1805 כיהן רודני כחבר בית הנבחרים של דלאוור. לאחר מכן הוא נבחר לסנאט של דלאוור וכיהן בו בשנים 1806–1809. הוא שב לכהן בבית הנבחרים בשנים 1812–1813, וב-1816 שב לסנאט. באותה שנה הוא התמודד בבחירות לבית הנבחרים של ארצות הברית אך נוצח. הוא שב למושבו בסנאט וכיהן בו עד 1822. רודני היה יושב ראש הסנאט בשני המושבים האחרונים לכהונתו בו. לפיכך, עם מותו של המושל ג'ון קולינס, הוא הושבע כמושל דלאוור, וכיהן בתפקיד מ-23 באפריל 1822 ועד 21 בינואר 1823.
רודני נודע כמתנגד לעבדות, והביע את רצונו שמוסד העבדות יבוטל באמצעות צעדי שחרור ממושכים.
מותו

קיילב רודני נפטר בלואס ב-29 באפריל 1840. הוא נטמן בכנסייה האפיסקופלית סנט פיטר שבעיר. לא קיים דיוקן ידוע שלו.
לקריאה נוספת

Sobel, Robert, and John Raimo, eds. Biographical Directory of the Governors of the United States, 1789–1978, Vol. 1, Westport, Conn.; Meckler Books, 1978, p. 219.
קיילה מייסונט

| --- | --- |

 לידה:  20 ביוני 1999 (בת 25) ניו יורק סיטי, ניו יורק ארצות הברית
 מדינה:  ארצות הברית 
 תקופת הפעילות:  מ-2011
 מקום לימודים:  תיכון אוק פארק 
 פרופיל ב-IMDb
 
קיילה רוז מייסונט (באנגלית: Kayla Rose Maisonet, נולדה ב-20 ביוני 1999) היא שחקנית טלוויזיה אמריקאית. ידועה בעיקר בשל תפקידיה בסדרות הטלוויזיה "דוג בלוג" ו-"הארלי באמצע".
ביוגרפיה

מייסונט נולדה בניו יורק סיטי ב-20 ביוני 1999, בגיל 5 היא החלה לרקוד. לפני פעילותה כשחקנית טלוויזיה, הופיעה במספר פרסומות ומחזות זמר בברודוויי. את פעילותה כשחקנית טלוויזיה החלה ב-2011 בסרט הקצר "A New York Fairy Tale". ב-2012 הופעה בפיילוט של הסדרה "Shmagreggie Saves the World" אך לבסוף הפיילוט לא נמכר. מ-2012 עד 2015, הופיעה בתור לינדזי, דמות משנית בסדרה "דוג בלוג". ב-2013 הופיעה בסדרה "משפחה נרדפת" של ניקלודיאון ב-3 פרקים וב-2015 הופיעה כשחקנית אורחת בסדרה "Mulaney". החל מ-2016 משחקת כדמות ראשית בסדרה של ערוץ דיסני "הארלי באמצע".
פילמוגרפיה

| שנה | שם | תפקיד | הערות |
| --- | --- | --- | --- |
| 2015–2012 | דוג בלוג | לינדזי | דמות משנה, 20 פרקים |
| 2013 | משפחה נרדפת | לילי | 3 פרקים |
| 2015 | Mulaney | נערה | פרק אחד |
| 2018–2016 | הארלי באמצע | ג'ורג'י דיאז | דמות ראשית |
| 2019–2018 | ללא מילים | איזי | 3 פרקים |
| 2018 | האקסית המטורפת | ונסה רודריגז | פרק אחד |
פרסים ומועמדויות

| שנה | פרס | קטגוריה | עבודה | תוצאה |
| --- | --- | --- | --- | --- |
| 2014 | פרס האומן הצעיר | ההופעה הכי טובה בסדרת טלוויזיה - שחקנית משנה צעירות | דוג בלוג | זכייה |
הערות שוליים

↑  "Disney Channel to Premiere New Comedy Series STUCK IN THE MIDDLE, 2/14". Broadwayworld.com. Wisdom Digital Media. 15 בינואר 2016. נבדק ב-2 במאי 2016. {{cite web}}:  (עזרה)
↑  "35th Annual Young Artist Awards - Nominations / Special Awards". Youngartistawards.org. אורכב מ-המקור ב-20 ביולי 2015. נבדק ב-2 במאי 2016. {{cite web}}:  (עזרה)
קבר גרנט

| --- | --- |

 מידע כללי
 סוג:  אתר הנצחה לאומי של ארצות הברית, קבר 
 על שם:  יוליסס ס. גרנט 
 מיקום:  מנהטן 
 מדינה:  ארצות הברית 
 בעלים:  שירות הפארקים הלאומיים של ארצות הברית 
 מפעיל:  שירות הפארקים הלאומיים של ארצות הברית 
 מבקרים בשנה:  253,200 (נכון ל־1960)
 הקמה ובנייה
 תקופת הבנייה:  ? – 27 באפריל 1897
 תאריך פתיחה רשמי:  1897 
 אדריכל:  ג'ון ה. דנקן 
 סגנון אדריכלי:  אדריכלות נאו-קלאסית 
 קואורדינטות:  40°48′48″N 73°57′47″W﻿ / ﻿40.813441666667°N 73.963011111111°W﻿ / 40.813441666667; -73.963011111111
 www.nps.gov/gegr/index.htm
  (למפת ניו יורק מוגדלת) מנהטן הברונקס ברוקלין קווינס סטטן איילנד  ניו ג'רזיקבר גרנט(למפת ניו יורק רגילה) מנהטן הברונקס ברוקלין קווינס סטטן איילנד  ניו ג'רזיקבר גרנט
 
קבר גרנט (באנגלית: Grant's Tomb; השם הרשמי: General Grant National Memorial) הוא מאוזוליאום לנשיא ה-18 של ארצות הברית יוליסס ס. גרנט, הממוקם ברובע מנהטן של העיר ניו יורק במדינת ניו יורק.
במאוזוליאום טמונה גם אשתו של הנשיא - ג'וליה דנט גרנט. שמו הרשמי של המאוזוליאום הוא "האנדרטה הלאומית לג'נרל גרנט" (General Grant National Memorial), והוא ממוקם על גדת נהר ההדסון, בפארק ריוורסייד.
תיאור המאוזוליאום

הקבר תוכנן על ידי האדריכל ג'ון דנקן, ובנוי מגרניט ומשיש. הקמת המבנה הסתיימה בשנת 1897, ובעת הקמתו היה המבנה - המאוזוליאום הגדול ביותר בצפון אמריקה. 
דנקן בתוכניתו ניסה להקים מבנה הדומה למאוזוליאום בהאליקרנסוס (אחד משבעת פלאי העולם העתיק), או, ליתר דיוק, מבנה שאמור להיות דומה לו, שכן המאוזוליאום בהליקרנאסוס לא נשתמר, ואין מידע מדויק כיצד נראה.
בהלווייתו של גרנט נכחו למעלה ממיליון צופים שצפו בתהלוכה בה צעדו אנשי צבא רבים, נשיא ארצות הברית באותה עת גרובר קליבלנד, שרי הממשלה, כל שופטי בית המשפט העליון, וכל חברי בית הנבחרים האמריקאי. בפתיחת המבנה, שנערכה ב-27 באפריל 1897 (יובל ה-75 להולדתו של גרנט) נכח מספר דומה של צופים וכן נשיא ארצות הברית באותה עת ויליאם מקינלי.
תוכניתו של דנקן, שאושרה על ידי איגוד אנדרטת גרנט, כללה גרם מדרגות שהוביל אל גני טרסה הצופים אל הנהר. התוכנית שונתה וקוצצה משיקולים תקציביים. 
האנדרטה כוללת עיטורים רבים ובהם פסיפסים. במרכז הכיפה מצוי אוקולוס המאיר את שני ארונות הגרניט של גרנט ואשתו.
מעל הכניסה למבנה חקוקות המילים מתוך האוטוביוגרפיה של גרנט משנת 1885: "Let us have peace" - "תנו לנו שלום".
מאז ה-14 באוגוסט 1958 מנוהל האתר על ידי רשות הפארקים הלאומיים של ארצות הברית.
במהלך המאה ה-20, ועל אף היותו אתר מוגן, סבל המבנה הזנחה רבה, ואף כוסה גרפיטי. בשנת 1989 בעקבות יציאתו לאקרנים של הסרט "גלורי", המתאר את מלחמת האזרחים, גבר העניין באתר, ולאחר שעבודה של פרנק סקטורי (Frank Scaturro), סטודנט מאוניברסיטת קולומביה, שמתארת את הזנחת האתר פורסמה בכלי התקשורת, החליט רשות הפארקים על השקעה של 1.8 מיליון דולרים בשיקום האתר.
ב-27 באפריל 1997 הסתיימו עבודות השיקום.
ראו גם

קבר הרדינג
אנדרטת זיכרון נשיאותית
קווין אבסטרקט

| --- | --- |

 לידה:  16 ביולי 1996 (בן 28) קורפוס כריסטי, ארצות הברית 
 שם לידה:  Clifford Ian Simpson 
 שם במה:  Kevin Abstract 
 מוקד פעילות:  ארצות הברית 
 תקופת הפעילות:  מ-2009 
 מקום לימודים:  The Woodlands High School 
 סוגה:  היפ הופ אלטרנטיבי, מוזיקת היפ הופ, דרים פופ, פופ ראפ, R&B אלטרנטיבי, רוק אלטרנטיבי, מוזיקת פופ, R&B עכשווי, רוק 
 שפה מועדפת:  אנגלית 
 www.kevinabstract.co
 פרופיל ב-IMDb
 
קליפורד איאן סימפסון (באנגלית: Clifford Ian Simpson; נולד ב-16 ביולי 1996), הידוע בשם הבמה קווין אבסטרקט (Kevin Abstract), הוא ראפר, זמר-יוצר ומנהל אמריקאי, מקים ההרכב ברוקהמפטון.
ביוגרפיה

אבסטרקט נולד בקורפוס כריסטי, טקסס. אבסטרקט מעולם לא פגש את אביו ולא היה קרוב לאימו, תוך שאפילו לא ידע מה המקצוע שלה. הוא הצהיר כי משפחתו היו מורמונים "דתיים ביותר". אבסטרקט החל להפיק מוזיקה בגיל 11 וברח מהבית בגיל 15, תוך ששהה בבית של חבר כשנה, ולאחר מכן עבר לג'ורג'יה לגור עם אחותו.
בתחילת 2014, אבסטרקט החל לעבוד על אלבום הבכורה שלו עם המפיק המוזיקלי שלו רומיל. ב-1 באפריל 2014 הוציא את הסינגל הראשון מהאלבום, "Save". ב-6 במאי 2014 יצא הסינגל השני, "Drugs", עם וידאו קליפ נלווה שיצא כחודש לאחר מכן. ב-15 ביולי 2014 יצא האלבום המלא, שזכה לביקורות חיוביות ממבקרי המוזיקה. באותה השנה, מספר שנים לאחר פירוק ההרכב תחת שמוו הקודם "AliveSinceForever", הקים קווין אבסטרקט את הרכב ההיפ הופ האטלרנטיבי ברוקהמפטון, יחד עם חבריו אותם הכיר באמצעות פורום מעריצי קניה וסט בשם "KanyeToThe". ההרכב תיאר את עצמו כ"להקת בנים", במטרה להגדיר את המונח מחדש.
ב-2016 הוציאו ברוקהמפטון את המיקסטייפ הראשון שלהם, All-American Trash. באותה השנה, הוציא אבסטרקט את אלבום הסולו השני שלו, American Boyfriend: A Suburban Love Story. ב-2017 הוציא יחד עם ברוקהמפטון את טרילוגיית האלבומים Saturation, שזכו להצלחה במצעדי הבילבורד ולשבחים ממבקרי המוזיקה.
ב-2019 הוציא אבסטרקט את אלבומו השלישי, Arizona Baby, שהגיע למקום ה-53 במצעד הבילבורד 200.
חיים אישיים

בשנת 2016, אבסטרקט יצא מהארון כהומוסקסואל.
דיסקוגרפיה

| --- | --- |
 :  ראו גם – ברוקהמפטון#דיסקוגרפיה
דיסקוגרפיה > אלבומי אולפן

2014: MTV1987
2016: American Boyfriend: A Suburban Love Story
2019: Arizona Baby
דיסקוגרפיה > מיקסטייפים

2009: Relax
2009: KevinLovesYou
2009: 30 Minutes Til New Years
2010: The Schoolbus Chronicles
2010: The Comics
2011: PinkElephants
2011: Imagination
הערות שוליים

↑  "The best thing Kevin Abstract ever did for himself was run away from home". For The Win (באנגלית אמריקאית). 2016-02-03. נבדק ב-2018-03-07.
↑  Haithcoat, Rebecca (2017-04-06). "Kevin Abstract: 'When you mention Bieber, Lorde, One Direction: I want to be on that list'". The Guardian (באנגלית בריטית). ISSN 0261-3077. נבדק ב-2017-12-25.
↑  "Brockhampton Takes A Trip Down Memory Lane - American Boyband - YouTube". www.youtube.com. נבדק ב-2020-07-30.
↑  "Meet Kevin Abstract, The Post-Everything Kid Making Songs For Outcasts". The FADER (באנגלית). נבדק ב-2017-12-25.
↑  Kevin Abstract – SAVE
↑  "Drugs – Single by Kevin Abstract". Pigeons & Planes. נבדק ב-2015-08-31.
↑  "Kevin Abstract "Drugs" Video | Mass Appeal". נבדק ב-2015-09-02.
↑  "Kevin Abstract, 'MTV1987': Exclusive Album Stream". Billboard.
↑  "Stream Kevin Abstract's "MTV1987" Album". נבדק ב-2015-08-31.
↑  "Kevin Abstract, MTV1987 (Self-Released) – Kevin Abstract Mtv1987_1 – 4". Spin. נבדק ב-2015-09-02.
↑  "Anybody wanna make a band?". KanyeToThe. נבדק ב-2018-11-20.
↑  "One of hip-hop's most intriguing new crews, BROCKHAMPTON, born of the ashes of AliveSinceForever". Pigeons & Planes. נבדק ב-2015-08-31.
↑  "Brockhampton Announces 'Saturation 3'; Releases First Single". HotNewHipHop. נבדק ב-2017-09-18.
↑  McGarrigle, Lia. "Brockhampton to Delay 'PUPPY' Following Ameer Vann Abuse Allegations". Highsnobiety. נבדק ב-2018-11-20.
↑  "How Many Times Does Kevin Abstract Need to Rap About Being Gay?". DJBooth (באנגלית). נבדק ב-2018-04-30.
| --- | --- |
בקרת זהויות :  ISNI: 0000 0004 6554 6004  LCCN: n2023067245  MusicBrainz: 3cd2e1c5-e7ff-4bc8-b281-1e3059d128d6  VIAF: 4879170101370712500000   WorldCat (עם VIAF): 4879170101370712500000
קחי נשימה

"קחי נשימה" הוא סינגל שהוקלט על ידי הזמרת הישראלית אילנית. את השיר הוציאה לאור בדצמבר 1987 חברת התקליטים CBS ישראל, והוא נכלל כרצועה הפותחת של אלבום האולפן ה-18 של הזמרת, סרט בשחור לבן.
על השיר

"קחי נשימה" הולחן על ידי מיטשל (מיטש) הילר וג'יימס סימפסון, את הגרסה העברית לשיר כתבה רחל שפירא. השיר עובד והופק מוזיקלית על ידי קובי אשרת. זוהי גרסת כיסוי לשירו של כריס דה בורג, "Sailing Away". ב-8 בדצמבר 1987 השיר נכנס לראשונה למצעד הפזמונים השבועי במקום ה-14 – הכניסה הגבוהה ביותר לשבוע זה. ב-19 בינואר 1988 עלה למקום השלישי, המיקום הגבוה ביותר אליו הגיע, שם שהה שבוע אחד בלבד. לבסוף, יצא מהדירוג ב-23 בפברואר לאחר אחד-עשר שבועות צעידה רצופה.
מיקומי שיא

|   ‏‏‏  מצעדים ודירוגים (1987)> מדינה |   ‏‏‏  מצעדים ודירוגים (1987)> מצעד |   ‏‏‏  מצעדים ודירוגים (1987)> מיקום שיא |   ‏‏‏  מצעדים ודירוגים (1987)>  |
| --- | --- | --- | --- |
|  ישראל | מדיה פורסט ישראל | - |  |
|  ישראל | רשת ג' | 3 |  |